Отворено писмо

Уважаеми дами и господа,

Уважаеми представители на медиите,

В ЕВН България работят около 2500 души, които заедно със своите семейства са съпричастни към проблемите на всички българи и случващото се в България като цяло. През последните две седмици напрежението в държавата ескалира и това не се дължи на сътрудниците на ЕВН групата.

Днес синдикалните организации в ЕВН България изразяват своето категорично несъгласие да бъдат отъждествявани с високите цени на електроенергията и ниските доходи на  хората в България. Народното недоволство е израз на натрупани и премълчавани с години проблеми, де индустриализация на страната, на растяща безработица, ниски доходи и високи цени. Естествено хората излязоха на улицата, като последна реакция срещу безработицата и липсата на ясна визия за  растеж на всички управляващи правителства до сега. Очевидно провежданата икономическа и подоходна политика не се възприема от голяма част от българското население. 

В този аспект не можем да приемем нарастващата агресивност на хората към нас - служителите на фирмата при изпълнение на служебните ни задължения. Ние също живеем в България, също плащаме задължения за консумирана електрическа енергия. Цените на електроенергията на входа и изхода се определят от ДКЕВР и тук ЕРП -тата и техните служители не могат да оказват влияние. Всички знаем, че крайната цена на ел.енергията е сума от предизвикани разходи на всички по тази верига – производители, НЕК, ЕСО, ЕРП. 

Необясним остава за нас факта за фокусирането на медийното и политическо внимание единствено върху последния по тази верига, с най-малък дял в крайната цена и в частност към служителите на фирмата. Вандализмът, чупенето на прозорци и паленето на служебните автомобили, възпрепятстването на дейността на служителите, не е в интерес на никой - напротив води до влошаване на качеството на предлаганите услуги. Ние категорично заставаме зад искането на обществеността за прозрачност и публичност при вземането на решения касаещи комуналните услуги, за широк дебат по отношение формирането цената на енергоносителите, както и за цялостно осветляване как крайната цена за ел.енергия се разпределя по цялата верига в енергетиката. 

Искрено се надяваме в държава член на ЕС да се стремим да бъдем обективни, позитивни и не на последно място отговорни пред своето Общество и деца! 

С уважение:

                               СО на НСФЕБ към КНСБ

                               СО на НФЕ към КНСБ

                               ФСО на „Федерация Енергетика” към Подкрепа



   СЕБ
